
			Til Aasa –

			min støtte i medgang og motgang

			og 

			til minne om professor Jon Bing, Universitetet i Oslo

			»Ved Oslo politikammer ble begrepet »datakriminalitet» lansert i 1976 av daværende politiinspektør Stein Schjølberg som fort fanget opp den nye trenden og etter hvert utviklet noe av den fremste ekspertisen i verden på datakriminalitet. Sammen med professor Jon Bing drev Stein Schjølberg frem kunnskaper om denne typen kriminalitet – »datamaskinassistert kriminalitet» og »IKT kriminalitet.

			Stein Schjølberg har i alle år siden fulgt utviklingen nøye. I dag regnes han som en av de fremste ekspertene på området datakriminalitet i verden.»

			Jørn Kr. Jørgensen:»Politinotater 1744-2014 Oslo Politidistrikt 270 år» (2014) 

			Dear Mr Schjolberg. 

			Thank you most sincerely for sharing with me your report entitled «A Proposal for a United Nations Convention on Cybercrime». The initiatives you present in the report for a more coordinated global fight against cybercriminals and cyberattacks are certainly of high importance to INTERPOL and to all countries around the world, as we have witnessed a high increase in these crimes, especially since the pandemic.

			I am grateful for your constant support to the work of INTERPOL in the interest of the international community and wish you all the best in all your endeavours.

			April 27, 2022. 

			Jurgen Stock, INTERPOL Secretary General

			FORORD 

			Denne boken gir en grundig innføring i den nasjonale og internasjonale utviklingen av datakriminalitet og cyberkriminalitet. Boken inneholder 70 rettsavgjørelser fra Høyesterett.

			Utviklingen i de senere år har vært så hurtig og overveldende at nye former for internasjonale lovtiltak på FN-nivå med sikte på å forebygge og bekjempe cyberkriminalitet er nødvendig for å styrke cybersikkerheten, rettssikkerheten og samarbeidet mellom alle nasjoner. Et alternativ til FN finnes ikke!

			Stein Schjølberg er tidligere en politiembetsmann ved Oslo Politikammer, og senere sorenskriver. Han var grunnleggeren av den internasjonale harmonisering av lovtiltak, og grunnleggeren av kunnskapen om datakriminalitet i Norge, og har i mange år vært en av Norges ledende eksperter på datakriminalitet og cyberkriminalitet. Han er en av verdens ledende eksperter på cyberkriminalitet, og ble 20. januar 2022 oppnevnt av FN som en Civil society delegate in the United Nations Ad Hoc Committee, som den eneste Civil Society representant fra de nordiske land. Han har fulgt alle sessions og skrevet flere innspill, contributions for sessions. Som følge av de mange tilfeller av uenighet var det stor overraskelse at et forslag til konvensjon ble vedtatt med akklamasjon torsdag 8. august 2024. Europarådet uttalte også sin støtte til forslaget om en FN konvensjon som er basert på prinsipper i Budapest konvensjonen av 2001, som de norske straffebestemmelser også er et resultat av. Bare et land, Iran, fremmet forslag om votering av enkelte artikler. FN konvensjonen ble vedtatt i Hovedforsamlingen den 24. desember 2024. Etter mer enn 2 ½ år og syv møter i en Ad Hoc komite i FN, har vi nå fått en FN konvensjon om cyberkriminalitet. Signerings seremoni for FN konvensjonen om cyberkriminalitet skal gjennomføres i Hanoi, Viet Nam, i 2025. Boken inneholder omtale av FN konvensjonen om cyberkriminalitet. 

			Andre viktige forebyggende tiltak som også ble vedtatt i 2024 behandles i boken. Det er Europarådets konvensjon om Artificial Intelligence (AI) den 17. mai 2024, og FN Resolusjonen om Artificial Intelligence (AI) den 11. mars 2024.

			Boken beskriver også den historiske utviklingen. Utredningen og forskningen på datakriminalitet startet i Norge i 1976 i et samarbeid med amanuensis, senere professor Jon Bing ved Institutt for Rettsinformatikk ved Universitetet i Oslo. Samarbeidet omfattet forskningsprosjekter og utredningsprosjekter om datakriminalitet og Artificial Intelligence (AI) perioden 1977-2010. Han ble en viktig støtte i arbeidet med cyberkriminalitet, og var av avgjørende betydning for utviklingen i forskningsarbeidet. Samarbeidet varte i mer enn 30 år.

			Uten støtte fra min hustru Aasa hadde min forskning og arbeid med cyberkriminalitet og rettslige beslutningsstøttesystemer ikke vært mulig. Mine sønner Kai og Rune har gitt meg betydelig råd og bistand, særlig under utviklingen av informasjons- og kommunikasjonsteknologien i de senere år.

			Stein Schjølberg

			Sorenskriver (pensj.)

		

	
		
			Kapittel 1. Den historiske utvikling

			1.1 Betegnelsen datakriminalitet blir skapt

			Datamaskiner hadde skapt et stort problem for de amerikanske justismyndigheter i 

			1970- årene. Kriminalitet ved bruk av elektronisk databehandling ble en ny form for kriminalitet, og ble betegnet som «computer crime». Databehandling i datamaskinene ble den gang gjennomført med hullkort. 

			I Norge hadde vi hatt vår første sak med misbruk av EDB-anlegg allerede i 1972, og en person ansatt i en statlig låneinstitusjon ble dømt til fengsel i 1 år og 2 måneder for grovt bedrageri og dokumentfalsk. Han var daglig leder av låneinstitusjonens EDB-driftsgruppe og hadde i løpet av tre dager forledet Postverket til å utbetale i alt kr 155 000 på falske gjeldsbrev. I låneinstitusjonens dataanlegg valgte han ut et tilfeldig navn på en eksisterende person med løpenummer, kode og andre nødvendige opplysninger. Han fylte så ut 46 identiske gjeldsbrev på samme navn, hvorav han brukte 25. 

			I en større sak fra 1974 opprettet en kvinnelig avdelingssjef i en privat låneinstitusjon en rekke fiktive personer og selskaper og gjennomførte bedragerier for nærmere 1 million kroner. Hun ble dømt til fengsel i 2 år og 6 måneder.1 Omfanget av datakriminalitet i Oslo i 1976 ble anslått å være årlig ca. 2 millioner kroner. 

			Betegnelsen datakriminalitet, er den historiske betegnelsen for denne kriminaliteten i Norge, og ble skapt på et grunnkurs for statsansatte på Bergland hotel på Sokna 8.-12. november 1976. Kurset ble betegnet Informasjon om EDB for saksbehandlere og omhandlet datamaskiners oppbygning og virkemåte. Daværende amanuensis Jon Bing ved Universitetet i Oslo holdt foredrag, og politifullmektig Stein Schjølberg snakket sammen etter foredraget, og ble enige om å betegne «computer crime» på norsk som «datakriminalitet».

			Stortinget vedtok i 19792 en utvidelse av straffeloven (1902) § 145 første ledd om brevbrudd. Rent umiddelbart skulle en ikke tro at denne bestemmelsen hadde noen betydning for datakriminalitet. Men etter en uttalelse i forarbeidene var det klart at bestemmelsen, ved siden av å omfatte telekommunikasjonsmessig overføring av stoff ved telegram og teleks, også skulle omfatte tilfeller hvor uberettigete gjør seg kjent med data lagret i elektroniske medier ved å betjene seg av en datamaskin på stedet eller tilknyttede terminaler.3 Bestemmelsen ble forberedt og vedtatt i en tid da man ikke hadde den fulle oversikt over hvilke konsekvenser uberettigede handlinger rettet mot elektronisk databehandling kunne medføre.

			Både Straffelovrådet og Den norske dataforening hadde kritiske merknader til lovforslaget. Den norske dataforening uttalte blant annet at den foreslåtte endringen av § 145 ikke innebar noe fremskritt, og at man ikke særlig lenge kunne utsette en mer omfattende lovrevisjon på dette feltet.4

			Hva er data og informasjon

			Betegnelsen data, omfatter all slags lagret informasjon og må forstås vidt i straffelovens forstand. Det kan også uttrykkes slik at data er maskinlesbart og kan lagres eller overføres ved elektroniske eller andre tekniske hjelpemidler.

			I Europarådets konvensjon om cyberkriminalitet av 2001 defineres «computer data» i artikkel 1b som: Any representation of facts, information or concepts in a form suitable for processing in a computer system, including a program suitable to cause a computer system to perform a function.

			I FN konvensjonen om cyberkriminalitet av 2024 defineres «electronic data» i Artikkel 2 som:

			Electronic data shall mean any representation of facts, information or concepts in a form suitable for processing in an information and communi­cations technology system, including a program suitable to cause an information and communications technology system to perform a function. 

			Disse definisjonene av data legges til grunn i den norske forståelsen av begrepet og omfatter alle data som behandles elektronisk eller på annen måte har en direkte prosessbar form. Data er magnetiske impulser og en elektronisk representasjon av informasjon. Det avgjørende er om informasjonen er egnet til elektronisk behandling. 

			EU har i 2013 i sitt Directive on Attacks against Information Systems lagt til grunn at data kan beskrives som enhver form for elektronisk gjengivelse av fakta, informasjoner eller begreper i et format som er egnet til behandling i et datasystem, inkludert et program som kan anvendes til å få et datasystem til å utføre en funksjon. 

			Professor Knut S. Selmer ved Universitetet i Oslo beskrev allerede i 1995 forskjellen mellom data og informasjon slik:5

			Informasjon kan ikke lagres eller overføres. Informasjon oppstår først i et menneskes bevissthet når data blir sett, hørt, følt eller på annen måte bragt innenfor sanseapparatet. Data er alt som – dersom man bare har de riktige innretninger for å skape sanseinntrykk – kan føre til at et levende vesen får en bestemt, tilsiktet informasjon.

			Forskningsprosjektet Datamaskinassistert kriminalitet

			I Norge hadde professorene Knut S. Selmer og Jon Bing, begge ved Universitetet i Oslo, etablert Avdeling for EDB-spørsmål på Institutt for privatrett i 1970 og Skriftserien JUS og EDB allerede i 1971.6 Det ble etablert et samarbeid i 1977 mellom Avdeling for EDB-spørsmål og Oslo politikammer med et prosjekt som ble betegnet: Datamaskinassistert kriminalitet. Virksomheten ble organisert innen rammen av avdelingens forskningsprogram i EDB-rett som forskningsprosjektet TERESA 15. I tidsrommet mellom 1978 og 1980 skulle det gjennomføres en studie av kjente tilfeller av datakriminalitet og hvilke virkninger dette ville få for strafferettssystemet i Norge. Prosjektet kunne føre til forslag om endringer i straffe- og straffeprosesslovgivningen samt tiltak av annen art til forebyggelse av datakriminalitet.

			Justisdepartementet innvilget høsten 1977 midler til seminarvirksomhet i de skandinaviske hovedstedene, som ble gjennomført i et samarbeid med Avdeling for EDB-spørsmål ved Universitetet i Oslo, og politi- og universitetsmyndighetene i Stockholm, København og Oslo.

			Det ble holdt foredrag i alle hovedsteder til representanter for skandinaviske forvaltningsmyndigheter, banker, kredittinstitusjoner mv. om EDB og kriminalitet og redegjordt for erfaringer og problemstillinger. Hovedinformasjonen fikk seminardeltagerne i et foredrag av den amerikanske forskeren Donn B. Parker ved SRI International (Stanford Research Institute) i California, som var en av verdens fremste eksperter. Da seminaret ble holdt i Oslo, i en fullsatt sal i Ingeniørenes Hus, satt professor Johs. Andenæs på første rad.7

			Den første nasjonale milepælen om datakriminalitet i Norge ble den avsluttende forskningsrapport i 1980. Delrapport IV inneholdt forslag til utdannelse av politi og påtalemyndighet. Det ble gitt en fremstilling om behovet gi opplæring av den alminnelig kunnskap om datamaskinens oppbygning og virkemåte, og spesialutdanning i etterforsking av datakriminalitet, samt oppnevnelse av eksterne sakkyndige. Forskningsrapporten ble publisert av Avdeling for EDB-spørsmål på Institutt for privatrett ved Universitetet i Oslo.8 

			Et forskningsopphold på Stanford Research Institute (SRI International) i California, 1981-1982, ble grunnlaget for en bok i 1983: Computers and Penal Legislation – A study of the legal politics of a new technology.9 Boken ble utgitt på Universitetsforlaget i 1983, i serien CompLex No. 2/83.10 Boken inneholdt en presentasjon av computer crime. 

			En definisjon av datakriminalitet i Norge ble skapt allerede i 1983.11 Definisjonen av datakriminalitet ble senere beskrevet av Straffelovrådet i NOU 1985: 3112 som kriminalitet hvor utnyttelse av datateknologi har vært vesentlig for overtredelsen. 

			Den andre nasjonale milepælen var at saken ble tatt opp i Stortinget av stortingsrepresentant Morten Steenstrup. I et grunngitt spørsmål den 10. november 1982 spurte han om regjeringen ville foreta en nærmere kartlegging av forskjellige former for datakriminalitet i straffeloven. Statsråd Mona Røkke opplyste i Stortinget at Justisdepartementet nå hadde funnet det riktig å be Straffelovrådet om en utredning av datakriminalitet og mulige lovgivningstiltak.13

			Statsråd Mona Røkke uttalte videre:

			Det er videre grunn til å tro at det man kaller datakriminalitet, vil øke i omfang og kompleksitet i årene som kommer. La meg også vise til at politiinspektør Stein Schjølberg ved Oslo politikammer har foretatt en undersøkelse på dette feltet, der det er gjort et visst kartleggingsarbeid når det gjelder datakriminalitet. Jeg kan her nevne at Justisdepartementet bidro til finansieringen av denne undersøkelsen og kartleggingsarbeidet.

			Departementet har på bakgrunn av dette og etter å ha vurdert de forhold som representanten Steenstrup tar opp i sitt spørsmål, funnet det riktig å be Straffelovrådet om en utredning når det gjelder datakriminalitet og mulige lovgivningstiltak. Jeg vil understreke betydningen av at vi ligger i forkant med reaksjonsmidler når det gjelder den utvikling av datakriminalitet som det er holdepunkter for å tro kan komme i årene fremover.

			Det ble holdt flere konferanser i Norge om datakriminalitet i løpet av 1980-tallet. Et seminar om EDB og kriminalitet ble arrangert i Oslo den 24. januar 1983 i et samarbeid med Norsk forening for jus og EDB og Det kriminalitetsforebyggende råd.14 Det ble blant annet holdt foredrag om EDB og kriminalitet – oversikt og kategorier og Er det behov for en ny lovgivning om EDB og kriminalitet?15 Ulike former for datakriminalitet ble beskrevet, som vinningsforbrytelser med automatisk databehandling som hjelpemiddel, skadeverk på datamaskininstallasjoner, sletting og endring av data med automatiske hjelpemidler i skadehensikt, uberettiget tilegnelse av data, uberettiget bruk av datamaskintjenester og uberettiget endring av data.

			Den tredje nasjonale milepælen ble utredningen fra Straffelovrådet under ledelse av professor Johs. Andenæs. Det ble oppnevnt særskilt sakkyndige medlemmer til å delta i Straffelovrådets arbeid med oppdraget om datakriminalitet.16

			Straffelovrådet avgav sin innstilling i NOU 1985: 31 og foretok en gjennomgang av bestemmelsene i straffeloven. Etter Straffelovrådets oppfatning kunne datakriminalitet hensiktsmessig defineres som kriminalitet hvor utnyttelse av datateknologi har vært vesentlig for overtredelsen. Rådet fastslo som sin generelle konklusjon at de fleste former for straffverdige handlinger rettet mot data rammes av de eksisterende straffebestemmelsene, men at ikke alle former for datakriminalitet var tilfredsstillende dekket. Spørsmålet om den opphavsrettslige beskyttelsen for dataprogrammer anså Straffelovrådet å ligge utenfor sitt mandat.

			Av særlig interesse er Straffelovrådets vurdering av gjenstandsbegrepet i straffeloven. Rådet kom til at data i seg selv ikke er en gjenstand i straffelovens forstand. Rådet viste til at ordlyden i de forskjellige bestemmelsene taler klart mot at data er en gjenstand, og etter en alminnelig språkbruk må en gjenstand være av fysisk beskaffenhet. Lagringsmediene var gjenstander. Det har etter Straffelovrådets drøftelser dannet seg en klar oppfatning i teori og rettspraksis at det er utelukket å anse data for å være en gjenstand. Dette gjelder alle de bestemmelsene i straffeloven som bruker uttrykket. Lagrede data er bare magnetiske impulser på et lagringsmedium, og den informasjonen som dataene representerer, er av immateriell art.

			Innstillingen inneholdt endringer eller tilføyelser i straffeloven (1902) §§ 145 annet ledd, 151 b, 261, 270 nr. 2 og 403. Straffeloven (1902) § 145 2. pkt. fra 1979 ble foreslått opphevet. 

			Lov av 12. juni 1987 nr. 54

			Stortinget vedtok lovforslagene fra Straffelovrådet ved lov av 12. juni 1987 nr. 54, slik de fremgår av Ot.prp. nr. 35 (1986-87) med unntak av forslaget om § 403. For å gi et strafferettslig vern overfor den som uberettiget skaffet seg adgang til data eller datalagrede opplysninger, fikk straffeloven (1902) § 145 tilføyet et nytt annet ledd. Bestemmelsen fikk følgende ordlyd: 

			Det samme gjelder den som ved å bryte en beskyttelse eller på lignende måte uberettiget skaffer seg adgang til data eller programutrustning som er lagret eller som overføres ved elektroniske eller andre tekniske hjelpemidler.

			Uttrykket på lignende måte, ble tilføyet av Justisdepartementet og fikk tilslutning av Stortinget. Formålet med tilføyelsen var å fange opp tilfeller som reelt sett burde rammes, men hvor det med Straffelovrådets formulering kunne være tvilsomt om straffeloven (1902) 

			§ 145 fikk anvendelse. Departementet fikk også tilslutning til å tilføye alternativet «programutrustning».

			Etter forslaget fra Straffelovrådet fremmet Justisdepartement den nye bestemmelsen i straffeloven (1902) § 151 b, som ble vedtatt med følgende ordlyd:

			Den som ved å ødelegge, skade eller sette ut av virksomhet informasjonssamling eller anlegg for energiforsyning, kringkasting, telekommunikasjon eller samferdsel volder omfattende forstyrrelse i den offentlige forvaltning eller samfunnslivet for øvrig, straffes med fengsel inntil 10 år.

			Straffelovens bestemmelse om bedrageri i § 270 fikk et nytt tillegg:

			(2) ved bruk av uriktig eller ufullstendig opplysning, ved endring i data eller programutrustning eller på annen måte rettsstridig påvirker resultatet av en automatisk databehandling, og derved volder tap eller fare for tap for noen.»

			Uttrykket i data eller programutrustning, ble tilføyet av Justisdepartementet. Stortinget har utvetydig klargjort dette i sitt vedtak til Ot.prp. nr. 90 (2003-2004) og har i sine merknader til legaldefinisjonen i straffeloven § 12 av gjenstand uttalt at informasjon i datasystemer mv. skal fortsatt ikke regnes som gjenstand.17 

			1.2. Internett og datakriminalitet i 1990-årene

			Vi trodde at arbeidet med lovtiltak mot datakriminalitet stort sett var avsluttet rundt 1990, men lite visste vi at noe som ble kalt «Internett» skulle dukke opp til alminnelig benyttelse fra midten av 1990-årene. Da Mosaic og Netscape Navigator ble alminnelige tilgjengelig, forsto vi at vi måtte begynne helt på nytt igjen.

			Det alminnelige Dommermøte, Lillehammer 22-25. juni 1995

			Det alminnelige dommermøtet ble holdt 22.-25. juni 1995 på Lillehammer og inneholdt blant annet redegjørelser om informasjonsteknologi i to foredrag av sorenskriver Stein Schjølberg: Datakriminalitet og Internett, og Artificial Intelligence and Law – Ekspertsystem for dommere. 

			Økokrim i 1990 årene

			Den internasjonale utviklingen ved inngangen til 1990-årene hadde et strafferettslig vern for datateknologien som stort sett oppfylte de målene vi satte oss ved begynnelsen av 1980-årene. De fleste industrialiserte land hadde vedtatt straffebestemmelser som omfattet de vesentligste formene for datakriminalitet. Harmoniseringen av straffelovgivningen om datakriminalitet var et resultat av utredningsarbeidet i internasjonale organisasjoner. Denne utviklingen ville gi anledning til å straffeforfølge datakriminalitet over landegrensene på samme måte som de fleste andre alvorlige straffbare handlinger. Det strafferettslige vernet måtte ikke være utilstrekkelig eller komme på etterskudd, men delta aktivt i en forebyggende og moralskapende virksomhet.

			Økokrim ble den første ledende nasjonale institusjonen for etterforsking av datakriminalitet, og de utviklet en spesialisert kompetanse i 1990-årene. Økokrim sendte i juni 1994 en rapport til Justisdepartementet som inneholdt flere forslag til tiltak for politiet og påtalemyndigheten. 

			Økokrim utarbeidet i november 1995 et hefte av som omhandlet etterforsking og iretteføring av datakriminalitet. Heftet ble utgitt som nr. 9 i Økokrims skriftserie med tittel: Datakriminalitet, og forfattere var ansatte ved Økokrim.18 Daværende leder av Økokrim, Lars Oftedahl Broch, uttalte blant annet i forordet: 

			Datautviklingen fortsetter sitt raske løp. Gjennom Internet revolusjoneres kommunikasjonsmulighetene. »Cyber-cash» og »virtual banking» bærer bud om helt nye utfordringer for den som jakter på kriminelle pengestrømmer. Dette heftet angår emner der den teknologiske utvikling stadig gjør det nødvendig å forholde seg til nye spørsmål.

			Dessverre stagnerte IT-utviklingen i norske domstoler og politi i midten av 1990-årene fordi det ikke ble foretatt noen alminnelig teknologisk fornyelse. Andre nasjoner seilte forbi oss. 

			Noen her hjemme mente at Internett og cyberspace bare var noe leketøy for ungdom, og den holdningen var ledende til langt utpå 2000-tallet. Det førte til at det som var en normal kommunikasjonsform og informasjonstjeneste i samfunnet for øvrig ved bruk av Internett, ved tusenårsskiftet i 2000 var fraværende i domstoler og politi. 

			Internett

			Internett slik som vi kjenner det i dag, har sin bakgrunn i et amerikansk nettverk som ble kalt ARPANET (Advanced Research Projects Agency Network). Det første eksperimentelle nettverket ble utviklet i 1968 av en forskningsgruppe ved Network Information Center (NIC) i et samarbeid med University of California (UCLA) i Los Angeles. Den 29. oktober 1969 ble den første meldingen mellom to forskjellige forskningsinstitusjoner i California sendt fra UCLA til Stanford Research Institute (SRI) i Palo Alto, og disse ble de to første funksjonelle nodene i ARPANET. 

			Den internasjonale utviklingen av ARPANET startet i 1973, og Norge ble den første funksjonelle, internasjonale noden som mottok en melding fra California. Det var NORSAR (Norwegian Seismic Array) på Kjeller ved Lillestrøm som fikk den første meldingen og videresendte den til University College i London i England, som dermed ble den neste internasjonale noden. 

			Den videre utviklingen av Internett foregikk mellom forskningsinstitusjoner, særlig i USA, hvor National Science Foundation Network (NSFNET) ble etablert i 1986. Dette nettverket ble etter hvert dominerende, og ARPANET ble nedlagt i mars 1990. NSFNET utviklet seg videre internasjonalt og hadde i 1994 ca. 30 000 tilknyttede computernettverk. Et hypertekstsystem ble introdusert i 1990 av Tim Berners-Lee og fikk betegnelsen World Wide Web. Den første kommersielle nettleseren ble etablert i 1993 av National Center for Supercomputing Applications (NCSA) i USA tilpasset World Wide Web og fikk betegnelsen Mosaic. Deretter ble Netscape Navigator introdusert i 1994 og ble den dominerende internasjonale nettleseren frem til 2000, da Microsoft Internet Explorer overtok. Internett ble i 1990-årene ofte betegnet som: The Information Superhighway. Netscape Navigator ble lagt ned i 2007, men ble grunnlaget for Mozilla Firefox. Og så kom Google!

			Internett er blitt den grunnleggende infrastrukturen i samfunnet vårt, med mengder av datanett som er knyttet sammen. Begrepene som brukes for å betegne denne sammenknytningen, er cyber og cyberspace19, som er blitt mer vanlig å bruke også i Norge. 

			Den beste beskrivelsen av hva vi mener med uttrykket cyberspace, kan finnes i Europarådets konvensjon om cyberkriminalitet fra 2001, som Norge har underskrevet 23. november 2001 og ratifisert: By connecting to communication and information services users create a kind of common space, called cyberspace.20 

			Cybersikkerhet

			I de senere årene har betegnelsen cybersikkerhet blitt mer vanlig i de forebyggende tiltakene som et ledd i tilpasningen til den internasjonale utviklingen. Cybersikkerhet er en utvidelse av fagområdet datasikkerhet, som også tar for seg IT-baserte enheter og infrastruktur. Cybersikkerhet fokuserer på internettrelaterte trusler. Cybersikkerhet er ikke direkte knyttet til informasjonen som oppbevares, men til tjenestene, systemene og infrastrukturen rundt. Ved å sikre disse vil imidlertid også informasjonen indirekte sikres.21

			Et eksempel denne utvikling er Nasjonal sikkerhetsmyndighet (NSM), som i sin rapport Sikkerhetsfaglige råd (2015) på side 40 i tiltak nr. 27 uttaler følgende: «IKT-sikkerhet bør erstattes av cybersikkerhet som begrep i politiske og strategiske dokumenter. Dette kan implementeres gjennom revisjon av nasjonal strategi for informasjonssikkerhet.»

			Nasjonalt cybersikkerhetssenter (NCSC) bidrar til å beskytte grunnleggende nasjonale funksjoner, offentlig forvaltning og næringsliv mot cyberangrep.22 Sikkerhetssenteret er en arena for nasjonalt og internasjonalt samarbeid innen deteksjon, håndtering, analyse og rådgivning knyttet til digital sikkerhet.

			Personvern

			Men hensynet til en effektiv kriminalitetsbekjempelse mot cyberkriminalitet må avveies mot andre hensyn slik som personvern og rettssikkerhet. I etterforsking av cyberkriminalitet må det grunnleggende prinsippet for personvern følges slik som bestemt i en resolusjon vedtatt 20. november 2013 av Generalforsamlingen i FN: Affirms that the same rights that people have offline must also be protected online, including the right to privacy.23 

			Det har blitt en viktig bestemmelse i FN konvensjonen om cyberkriminalitet av 2024:

			Article 6. Respect for human rights 

			
					States Parties shall ensure that the implementation of their obligations under this Convention is consistent with their obligations under international human rights law. 

					Nothing in this Convention shall be interpreted as permitting suppression of human rights or fundamental freedoms, including the rights related to the freedoms of expression, conscience, opinion, religion or belief, peaceful assembly and association, in accordance and in a manner consistent with applicable international human rights law. 

			

			Rettssikkerheten omfatter krav om at enkeltindividet og samfunnet skal være beskyttet mot overgrep og vilkårlighet fra myndighetenes side. Inngrepet må ha lovhjemmel og stå i forhold til belastningen for den enkelte, og ikke stå i misforhold til det myndighetene søker oppnådd. Lovtiltak i straffeprosessloven gir adgang til bruk av tvangsmiddel under etterforskingen av cyberkriminalitet. Slike tiltak kan bare brukes når det er tilstrekkelig grunn til det, og dersom tvangsmidlet etter sakens art og forholdene ellers ikke utgjør et uforholdsmessig inngrep. Det skal som hovedregel ikke benyttes tvangsmidler uten rettens samtykke. 

			Hva er cyberkriminalitet?

			Nye former for kriminalitet har oppstått i cyberspace, og den internasjonale betegnelsen er »cybercrime», som er den alminnelige betegnelsen i internasjonale konvensjoner og anbefalinger. Den nasjonale betegnelsen er cyberkriminalitet. Det foreligger ingen alminnelig akseptert internasjonal definisjon av hva vi forstår med cyberkriminalitet. Det er overlatt til de enkelte land å definere omfanget av cybercrime, men mange land, som i Norge, bruker som utgangspunkt de straffbare handlingene som er beskrevet i Budapest konvensjon om cybercrime fra 2001. Betegnelsen «cybercrime» er blitt brukt i alle globale diskusjoner de siste 15–20 år.

			Cyberkriminalitet er straffbare handlinger som er begått i cyberspace, og må som andre straffbare handlinger etterforskes og pådømmes både nasjonalt og internasjonalt. Den teknologiske utviklingen i cyberspace har vært så hurtig og overveldende at samfunnet har problemer med å tilpasse lovgivning, kontroll- og sikkerhetstiltak.

			Cyberkriminalitet er beskrevet i straffeloven som innbrudd i datasystemer, uberettiget befatning med tilgangsdata, identitetskrenkelser, krenkelse av rett til privat kommunikasjon, fare for driftshindring, anslag mot infrastrukturen, skadeverk, elektronisk dokumentfalsk, databedragerier, og fremstilling i cyberspace av seksuelle overgrep mot barn.

			1.3. Europarådets konvensjon om cyberkriminalitet av 2001

			Europarådet besluttet å etablere en ekspertkomite i februar 1997, som fikk navnet The Committee of Experts on Crime in Cyber-space (PC-CY). Komiteen fremmet forslag om en konvensjon for cyberkriminalitet. Konvensjonen ble vedtatt den 8. november 2001 og ble underskrevet i Budapest 23. november 2001 av medlemslandene, med tillegg av Canada, Japan, Sør-Afrika og USA. Europarådets konvensjon om cybercrime trådte i kraft 1. juli 2004 og er en historisk milepæl i kampen mot cyberkriminalitet. Europarådets konvensjon om cyberkriminalitet ble undertegnet av Norge i Budapest 23. november 2001. 

			Ved å slutte seg til konvensjonen forplikter statene seg til å gjøre visse handlinger straffbare, som for eksempel datainnbrudd, dataskadeverk, ulovlig tilgjengeliggjøring av data og databedrageri. Statene forplikter seg også til å innføre tvangsmidler for bruk under etterforskingen av cyberkriminalitet og i alle straffesaker hvor datasystemer benyttes i handlingen eller elektroniske bevis benyttes i saken. Påtalemyndigheten kan på nærmere vilkår pålegge enhver å sikre data som er lagret, og foreta ransaking i datasystemer. 

			Datakrimutvalg 1

			Datakrimutvalg 1 ble oppnevnt av Justisdepartementet den 11. januar 2002. Datakrimutvalget fikk i oppdrag å utrede hvilke endringer i straffeloven av 1902 som måtte vedtas for å gjennomføre og ratifisere Europarådets konvensjon om cyberkriminalitet av 2001 i norsk rett, og å foreslå bestemmelser som tilfredsstilte konvensjonens krav. Datakrimutvalget holdt sitt første møte 28. februar 2002 og hadde til sammen 25 møter før utredningen ble overlevert i 2003.

			I forbindelse med utvalgets arbeid ble professor Jon Bing anmodet om å avgi enn uttalelse i tilknytning til konvensjonens artikkel 10: Offences related to infringements of copyright and related rights. Han avgav sin redegjørelse 8. juli 2003 og uttalte at det som følge av artikkel 10 ikke var behov for endringer i norsk rett når det angikk disse emner.

			Datakrimutvalg 1 overleverte sin utredning den 4. november 2003.24 Datakrimutvalgets utredning var enstemmig, med unntak av forslaget til sikringspålegg, som ett medlem ikke sluttet seg til. Datakrimutvalget foreslo endringer i straffeloven (1902) §§ 145, 145 b og 12, samt nye bestemmelser i straffeprosessloven. Datakrimutvalget kom frem til at det ikke var nødvendig med lovendringer for å gjennomføre konvensjonens bestemmelser om kriminalisering av dataavlytting i artikkel 3, dataskadeverk i artikkel 4, systemskadeverk i artikkel 5, elektronisk dokumentfalsk i artikkel 7, databedrageri i artikkel 10 og vern av opphavsrett og nærstående rettigheter i artikkel 10. Utredningen ble sendt på høring til en rekke instanser. 

			Justisdepartementet fremmet deretter 17. desember 2004 forslag for Stortinget om endringer i straffeloven og straffeprosessloven og om samtykke til ratifikasjon av Europarådets konvensjon om cyberkriminalitet. Stortinget vedtok lovendringer i straffeloven (1902) §§ 145 annet ledd, 145 b, og 12, som lov av 8. april 2005 nr. 16. Ved kgl.res. av 4. november 2005 ble ratifikasjon av Europarådets konvensjon om cyberkriminalitet vedtatt, blant annet med en reservasjon som angikk artikkel 6.

			1.5. Straffeloven av 2005

			I 2005 ble det oppnevnt et nytt Datakrimutvalg 2 som fremmet forslag til flere lovendringer i straffeloven.25 De fleste lovforslagene kunne i hovedsak ikke anbefales av flere grunner. Den vesentlige begrunnelsen var at forslagene ikke var i samsvar med våre internasjonale forpliktelser og inneholdt lovforslag som var helt ukjent i andre land. Utvalget foreslo også blant annet særskilte bestemmelser om informasjonstyveri, datatyveri og datamodifikasjon. Uttrykket tyveri ble brukt, og betegnelsen «internett» ble inntatt i en straffebestemmelse til tross for at betegnelsen er lite teknologisk nøytral. I tillegg ble det foreslått straff for et lite datalovbrudd. Det var heller ingen tradisjon for at definisjoner av ord og uttrykk skulle omtales i straffeloven i større utstrekning enn de som er nevnt i straffeloven kapittel 2 om legale definisjoner.

			Straffelovkommisjonen

			Det var derfor Straffelovkommisjonen som utarbeidet grunnlaget for straffeloven av 2005, og som i sin Delutredning VII foreslo å samle straffebud som omfattet beskyttelse av informasjon og informasjonsutveksling i ett kapittel: Vern av informasjon og informasjonsutveksling. Straffelovkommisjonen foreslo at dette særlige kapitlet, i tillegg til bestemmelser om cyberkriminalitet, også skulle inneholde straffebestemmelser om brudd på taushetsplikt, brudd på bedriftshemmelighet og offentliggjøring av private forhold. Dette er straffebestemmelser som verner andre interesser enn cyberkriminalitet. Informasjonen er i disse bestemmelser, ikke skaffet til veie på ulovlig måte ved uberettiget tilgang eller endring. Justisdepartementet sluttet seg til Straffelovkommisjonens forslag om et eget kapittel. 

			Det må reises spørsmål om ikke hensynet til en hensiktsmessig oppfølgning av våre internasjonale forpliktelser for lovtiltak mot cyberkriminalitet burde ha ført til at strukturen var mer internasjonalt akseptert. Slik kan Høyesterett også oppfattes når de i en avgjørelse 27. oktober 200426 blant annet uttaler: 

			Den økende bruk av data som kommunikasjonsmiddel i samfunnet – og den økende kriminalitet i den forbindelse – medfører imidlertid at det vil være hensiktsmessig med lovregler som er spesielt utformet med tanke på datarelaterte overtredelser.

			Ny Straffelov i lov 20. mai 2005 nr. 28 – alminnelig del

			Forslaget til den alminnelig del i ny straffelov ble oversendt Stortinget i Ot.prp. nr. 90 (2003-2004) og ble vedtatt av Stortinget som lov 20. mai 2005 nr. 28, men trådte ikke i kraft. Forslagene til straffelovens annen del ble deretter oversendt Stortinget i flere proposisjoner fra regjeringen. 

			Justisdepartementet fremmet den 9. november 2007 en proposisjon, Ot.prp. nr. 8 (2007-2008), med et nytt kapittel 16 om folkemord, forbrytelse mot menneskeheten og krigsforbrytelser, som ble vedtatt av Stortinget som lov av 7. mars 2008 nr. 4 og var det eneste lovvedtaket som trådte i kraft sammen med den alminnelige del, se § 411 annet ledd.

			Kapittel 21 og annen cyberkriminalitet i lov av 19. juni 2009 nr. 74

			En ny delproposisjon Ot.prp. nr. 22 (2008-2009) ble oversendt Stortinget 19. desember 2008 og ble vedtatt som lov av 19. juni 2009 nr. 74, men ikke ikrafttredelsen. Stortinget vedtok da blant annet de nye bestemmelsene om cyberkriminalitet som ble inntatt i kapittel 21. Det var bestemmelser om tilgangsdata, dataprogram mv. i § 201, identitetskrenkelse i § 202, innbrudd i datasystem i § 204 og fare for driftshindring i § 206. I tillegg ble det foreslått nye bestemmelser om skadeverk på data i § 351 annet ledd og om dokumentfalsk i § 361. Bestemmelsen om databedrageri ble opprettholdt i § 371 b. 

			I forarbeidene27 bemerkes at bestemmelsene i straffelovens kapittel 21 verner om flere interesser, men har det til felles at de verner om informasjon og kommunikasjon. Kapitlet omhandler derfor også handlinger som ikke anses å være cyberkriminalitet, men som generelt truer informasjon og informasjonsutveksling, selv om de ikke retter seg mot datasystemer eller elektronisk kommunikasjon. 

			Innstilling fra justiskomiteen om lov om endringer i straffeloven av 20. mai 2005 nr. 28 mv. (siste delproposisjon Ot.prp. nr. 8 (2007-2008) – sluttføring av spesiell del og tilpasning av annen lovgivning) ble avgitt 12. mai 2009. Den nye delen i straffeloven ble vedtatt uendret av Stortinget den 28. mai 2009, men ikrafttredelsen skulle foretas samlet senere. Med unntak av kapittel 16 ble derfor den nye straffeloven av 2005 ikke satt i kraft.

			En bestemmelse om identitetskrenkelse ble i desember 2010 allikevel vedtatt av Stortinget som § 190 a i straffeloven av 1902, og den trådte i kraft straks den 10. desember 2010. Bestemmelsen hadde samme ordlyd som straffeloven § 202, men Justisdepartementet ønsket å vedta en slik bestemmelse så fort som mulig, sammen med en bestemmelse om skimmings utstyr i straffeloven av 1902 § 186. Justisdepartementet opplyste som begrunnelse blant annet: 

			Identitetskrenkelser er et økende problem i Norge, og departementet foreslår derfor dessuten at man i påvente av ikraftsetting av straffeloven 2005 forskutterer ikraftsettingen av bestemmelsen som retter seg mot identitetskrenkelser (§ 202) ved å ta den inn i den gjeldende straffeloven som ny § 190a. 

			Om den nærmere bakgrunnen for bestemmelsen vises det til Ot.prp. nr. 22 (2008-2009) s. 42 flg.

			Straffeloven ikrafttredelse 1. oktober 2015

			Justis- og beredskapsdepartementet sendte 17. juni 2014 ut et høringsnotat med forslag om at loven om ikraftsettelse av straffeloven av 2005 skulle vedtas av Stortinget i løpet av vårsesjonen 2015. Departementet oversendte deretter Prop. 64 L (2014-2015) Lov om ikraftsetting av straffeloven 2005 (straffelovens ikraftsettingslov) til Stortinget.

			Proposisjonen ble behandlet i justiskomiteen 2. juni 2015. Komiteen viste til at ikraftsetting av ny straffelov opprinnelig ble koblet opp mot et større arbeid med tilpassing av datasystemene i politi- og påtalemyndigheten. Etter forslag fra Justis- og beredskapsdepartementet ville straffeloven nå inkludere gjeldende datasystemer uten å vente på at arbeidet i politiet ble ferdigstilt. Straffeloven av 20. mai 2005 nr. 28 trådte derfor i kraft 1. oktober 2015.

			1.5. Straffeprosessloven

			Justis- og beredskapsdepartementet sendte til Stortinget den 11. mars 2016 forslag om endringer i straffeprosessloven28 og forslo lovendringer som ville gi politiet adgang til å benytte skjulte tvangsmidler i forebygging og etterforsking av alvorlig kriminalitet, som også inkluderer cyberkriminalitet. Stortingets justiskomite avgav sin innstilling den 31. mai 2016, og Stortinget drøftet innstillingen og fattet lovvedtak 8. juni 2016.

			Et utvalg ble i 2014 oppnevnt for å legge frem forslag til en ny straffeprosesslov, og utredningen ble overlevert Justis- og beredskapsdepartementet den 3. november 2016. Utredningen og utkastet til ny straffeprosesslov ble inntatt i NOU 2016: 24 Ny straffeprosesslov. Den ble sendt ut på høring, og høringsfristen ble satt til 6. juni 2017. 

			Justis- og beredskapsdepartementet opplyste at det ikke kunne ventes noen proposisjon om ny straffeprosesslov før våren 2021. Proposisjon om ny straffeprosesslov ble ikke blitt fremlagt i 2021, men i stedet ble det foreslått enkelte endringer i den nåværende straffeprosessloven. Advokatforeningen uttalte om dette den 31. mai 2021 blant annet som følger:

			Advokatforeningen ser med bekymring på at regjeringen nå fremmer enkeltforslag til endringer i straffeprosessloven istedenfor å foreta en helhetlig oppfølging av NOU 2016: 24 Ny straffeprosesslov. Regjeringens fremgangsmåte gjør det vanskelig å ivareta den totale balansen mellom partene som kreves for å ivareta rettsikkerheten til siktede.

			Arbeidet med ny straffeprosesslov er nå lagt på vent.29 En proposisjon om ny straffeprosesslov er i 2024 fortsatt ikke fremlagt av Justis- og beredskapsdepartementet.

			«Riksrevisjonen har utarbeidet en undersøkelse om politiets innsats mot kriminalitet ved bruk av IKT i Dokument 3:5 (2020–2021), som ble oversendt Stortinget 2. februar 2021. Det uttales blant annet følgende:

			
					Også ren IKT-kriminalitet som Riksadvokaten lenge har vært opptatt av at skal prioriteres, blir nedprioritert. Undersøkelser viser at næringslivet og befolkningen har lavere tillit til politiet når det gjelder IKT-kriminalitet enn annen kriminalitet, og at saker i mange tilfeller derfor ikke anmeldes. En konsekvens av dette er at virksomheter og privatpersoner henvender seg til private aktører i stedet for til politiet for bistand når de utsettes for IKT-kriminalitet.Riksrevisor Per-Kristian Foss uttalte blant annet: 
Kriminaliteten har flyttet seg fra gata til data. Det har dessverre ikke politiet.


			

			Riksrevisjonen har utarbeidet ytterligere en rapport i Dokument 3:7 (2023–2024): Riksrevisjonens undersøkelse av digitalisering i politiet og uttaler blant annet:30

			Justis- og beredskapsdepartementet og politiet har i liten grad prioritert å digitalisere straffesaksområdet.

			1.6. Staters suverenitet

			Prinsippet om Staters suverenitet har tradisjon fra 1648 og er lagt til grunn i FN-systemet. Det gjelder også på Internett og i cyberspace. Det har kommet klart til utrykk i FN konvensjonen om cyberkriminalitet (2024):

			Article 5. Protection of sovereignty 

			
					States Parties shall carry out their obligations under this Convention in a manner consistent with the principles of sovereign equality and territorial integrity of States and that of non-intervention in the domestic affairs of other States. 

					Nothing in this Convention shall entitle a State Party to undertake in the territory of another State the exercise of jurisdiction and performance of functions that are reserved exclusively for the authorities of that other State by its domestic law. 

			

			Norge har derfor nasjonal suverenitet med hensyn til all digital infrastruktur og cyberaktiviteter som er lokalisert eller foretas i Norge. Etterretningstjenesteloven av 11. juni 2020 uttaler at formålet også er:

			Bidra til å trygge Norges suverenitet, territorielle integritet, demokratiske styreform og andre nasjonale sikkerhetsinteresser, herunder forebygge, avdekke og motvirke utenlandske trusler mot Norge og norske interesser.

			Straffelovens stedlige virkeområde

			Bestemmelsene om straffelovens stedlige virkeområde finnes i straffeloven §§ 4-8. Norsk rett får anvendelse ved handlinger som er foretatt i Norge, på innretninger på norsk kontinentalsokkel, i Norges økonomiske sone, norsk fartøy herunder luftfartøy, og boreplattform eller lignende flyttbar innretning slik som fremgår av § 4 a-c. 

			Etter § 5 kan straffeloven få anvendelse på handlinger som er foretatt i utlandet, hvis vilkårene er til stede. Straffelovgivningens anvendelse på handlinger i utlandet gjelder i utgangspunktet bare handlinger foretatt av en norsk statsborger eller foretak registrert i Norge, eller av en person med bosted i Norge eller i Norden.

			Norske statsborgere, personer med bosted i Norge eller handlinger foretatt på vegne av et foretak registrert i Norge kan derfor straffeforfølges for handlinger foretatt i utlandet. Det omfatter alle områder som etter § 4 ikke regnes som tilhørende riket. Et av hovedvilkårene er at handlingen også må være straffbar etter det landets lov hvor handlingen er foretatt. Personer som oppholder seg i Norge, kan etter § 5 tredje ledd også straffeforfølges for handlinger i utlandet når handlingen har en straff på fengsel i mer enn ett år. 

			I Europarådets konvensjon om cyberkriminalitet artikkel 22 nr. 3 er det forutsatt at bestemmelser om jurisdiksjon må innføres i de tilfellene hvor gjerningsmannen befinner seg på statens territorium, og at myndighetene ikke utleverer vedkommende til et annet land utelukkende av hensyn til vedkommendes nasjonalitet. Artikkel 22 nr. 3 inneholder et prinsipp om extradite or prosecute. Prinsippet innebærer at dersom en stat nekter å utlevere en person som befinner seg på eget territorium etter å ha mottatt begjæring om det i henhold til artikkel 24 nr. 1, plikter staten selv å straffeforfølge vedkommende dersom handlingen er straffbar etter egen rett.

			Handlingen kan være begått over flere lands grenser eller i samvirke mellom personer i flere land. Det kan da være vanskelig å fastslå i hvilket land den straffbare handlingen er foretatt. Norske statsborgere kan ikke utleveres til land utenfor Norden, jf. utleveringsloven § 2, og gjerningsmannen ved slike forbrytelser i utlandet må derfor pådømmes i Norge. 

			Høyesterett har i en kjennelse i Rt. 2004 s. 161931 avgjort at norsk rett får anvendelse hvor handlingen var rettet mot datamaskiner som befant seg i utlandet, men alle nødvendige handlinger for å overtre straffebudene var foretatt i Norge. Saken gjaldt to personer som uberettiget hadde skaffet seg tilgang til henholdsvis 235 og 202 datamaskiner som befant seg i utlandet, bortsett fra en. De ble begge domfelt for overtredelse av straffeloven (1902) § 145 annet ledd i tingretten og i lagmannsretten fordi den straffbare handlingen kunne anses forøvet i riket. Lagmannsretten uttalte til jurisdiksjonsspørsmålet blant annet: 

			De datamaskinene de tiltalte brukte og de fysiske handlingene, kommandoene, som iverksatte søk mot og inntrengning i de andre datamaskinene, var i riket. Uten den handlingen og utstyret i riket, faller også resten av handlingsrekken bort. Lagmannsretten uttalte videre at datakriminalitet er å anse som begått i Norge når de fysiske handlinger skjer her selv om handlingen rammer datamaskiner i andre land.

			Høyesterett sluttet seg til lagmannsrettens forståelse og uttalte at det utslagsgivende må være at alle nødvendige handlinger for å bryte beskyttelsen fant sted i Norge. 

			Høyesterett har også i en kjennelse i HR. 2019-610-A uttalt følgende:32

			I forbindelse med etterforskning av en sak om mulig databedrageri hadde påtalemyndigheten begjært ransaking hos et selskap som selv ikke var siktet, jf. strpl. § 192 nr. 3, for å få tilgang til datamateriale som selskapet hadde lagret på servere i utlandet, og som var antatt å kunne kaste lys over det mulige databedrageriet. Høyesterett, som behandlet saken i avdeling, la til grunn at det etter intern norsk rett ikke var noe til hinder for å foreta ransakingen. Det var heller ingen traktatbestemmelser eller folkerettslig sedvane som hindret dette. Ransaking i et tilfelle som dette ville heller ikke innebære noen krenkelse av andre staters eksklusive rett til å bruke tvang på eget territorium. I denne forbindelse ble det lagt vekt på at tvangsmiddelet var satt i verk på norsk territorium, og at det aktuelle materialet var gjort tilgjengelig gjennom bruk av tvangsmidler overfor et norsk selskap med kontor i Norge. Beslutningen var truffet av norske domstoler med ivaretakelse av alminnelige rettssikkerhetsgarantier. Ransakingen ville bare gi tilgang til materiale som selskapet selv hadde lagret og selv fritt kan hente tilbake fra det utenlandske lagringsstedet. Materialet er også i behold på den utenlandske serveren, og det gjøres ingen endringer i det lagrede materialet. Lagmannsretten hadde forkastet selskapets anke over tingrettens kjennelse, som hadde tatt begjæringen om ransaking til følge. Anken over lagmannsrettens kjennelse ble forkastet (Rt-sammendrag)

			1.7. Den internasjonale utvikling

			Det første lovforslag i verden som var spesielt rettet mot computer crime ble fremmet i Senatet i USA.33 Lovforslaget om»Federal Computer Systems Protection Act of 1977», den såkalte »Ribicoff Bill» som bare omhandlet computer crime, ble behandlet i en »Hearing» 22. juni 1978.34 Møtet ble ledet av daværende senator og senere president Joe Biden. Dette lovforslaget ble ikke vedtatt i Senatet, men det skapte en internasjonal oppmerksomhet som ført til utredninger og lovforslag mot datakriminalitet i mange land.

			Den første internasjonale milepælen om datakriminalitet ble etablert av Interpol i 1981. Det var et prosjekt om tiltak i etterforskingen av datakriminalitet som fant sted i St. Cloud ved Paris 7-11. desember 1981, da Interpol arrangerte konferansen The First Interpol Training Seminar for Investigators of Computer Crime. Konferansen hadde 66 deltagere fra 26 medlemsland. Konferansen ble gjennomført i samarbeid med politiinspektør Stein Schjølberg, Oslo Politikammer.

			Et forskningsopphold på Stanford Research Institute (SRI International) i California, ble grunnlaget for en bok i 1983: Computers and Penal Legislation – A study of the legal politics of a new technology.35 

			Den andre internasjonale milepælen om datakriminalitet ble et initiativ fra The Organization for Economic Cooperation and Development (OECD). Etter forslag fra politiinspektør Stein Schjølberg besluttet OECD å invitere en gruppe av eksperter36 til OECD i Paris for å diskutere computer crime. Ekspertgruppen møtte i OECD 30. mai 1983, og ble dermed grunnleggere av internasjonale tiltak for harmonisering av medlemslandenes straffebestemmelser om computer crime. OECD utarbeidet en Analytical Summary of Responses to the Questionnaire som ble sendt medlemslandene 8 september 1983. OECD vedtok deretter forslag om retningslinjer for computer crime i 1986: Computer-related Criminality: Analysis of Legal Politics in the OECD-Area (1986). OECD anbefalte at medlemslandene kunne vurdere behovet for straffebestemmelser etter en liste av handlinger som skulle fungere som en fellesnevner.

			Europarådet nedsatte en ekspertkomite, og vedtok i 1989 Recommendation No. R (89) 9 on computer-related crime. Rådet anbefalte en harmonisering av medlemslandenes straffebestemmelser. Det ble utarbeidet en minimumsliste og en valgfri liste med anbefalinger av lovtiltak som hovedsakelig bygget på arbeidet i OECD. 

			Europarådet vedtok ytterligere en anbefaling i 1995 inntatt i Recommendation No. R. (95) 13 om straffeprosessuelle tiltak i tilknytning til informasjonsteknologi. Anbefalingene omhandlet blant annet ransaking og beslag, teknisk overvåkning, elektroniske bevis, bruk av kryptering og internasjonalt samarbeid, og introduserte 18 prinsipper. En anbefaling for bruk av kryptering ble behandlet i prinsipp nr. 14 og lyder:

			Measures should be considered to minimise the negative effects of the use of cryptography on the investigation of criminal offences, without affecting its legitimate use more than is strictly necessary.

			Stanford University

			Den første internasjonale konferansen hvor betegnelsen «cybercrime» ble benyttet fant sted på Hoover Institution, Stanford University i California, 6-7. desember 1999. Det ble en av de viktigste konferansene i 1990 årene. Konferansen hadde som tittel: International Cooperation to Combat Cyber Crime and Terrorism. Det ble særlig fremhevet:

			The transnational nature of the worlds information systems, and their use, invites evaluation of the potential for international agreements aimed at protecting against known methods of attack and vulnerabilities. If states could broadly agree on activities that should be deemed criminal, a number of steps could be taken to enhance their collective capacity to prevent and punish such activities.

			Basert på erfaringene fra konferansen ble et forslag om en internasjonal konvensjon for cybercrime og cyberterrorisme fremmet som: The Stanford Draft: An International Convention to Enhance Protection from Cyber Crime and Terrorism.37

			Europarådet

			Den tredje internasjonale milepælen ble innledet da Europarådet besluttet å etablere en ekspertkomite i februar 1997, som fikk navnet The Committee of Experts on Crime in Cyber-space (PC-CY). Komiteen fremmet forslag om en konvensjon for cyberkriminalitet. Konvensjonen ble vedtatt den 8. november 2001 og ble underskrevet i Budapest 23. november 2001 av medlemslandene, med tillegg av Canada, Japan, Sør-Afrika og USA. Europarådets konvensjon om cybercrime trådte i kraft 1. juli 2004 og er en historisk milepæl i kampen mot cyberkriminalitet. Europarådets konvensjon om cyberkriminalitet ble undertegnet av Norge i Budapest 23. november 2001. Konvensjonen er ratifisert og undertegnet av 76 land (november 2024), men den er ikke ratifisert av to medlemsland i Europarådet. Irland har underskrevet, men ikke ratifisert, og Russland har verken underskrevet eller ratifisert konvensjonen. Av land utenfor Europa har 27 land ratifisert konvensjonen. Sør-Afrika har undertegnet, men ikke ratifisert.38 Konvensjonen forplikter statene til et gjensidig samarbeid for raskt å yte hverandre bistand under etterforskingen av cyberkriminalitet.39

			Europarådets Draft Second Additional Protocol to the Convention on Cybercrime on enhanced cooperation and disclosure of electronic evidence ble godkjent i T-CY-komiteen 28. mai 2021. Tilleggsprotokollen ble deretter vedtatt av Europarådet den 17. november 2021, i anledning av 20-årsjubileet for vedtagelsen av Europarådets Cybercrime-konvensjon i november 2001.40 

			OECD

			OECD publiserte i 2008 en rapport om identitetskrenkelser med tittelen OECD Policy Guidelines on Identity Theft.41 Rapporten gav en oversikt over definisjoner, kategorier og metoder og foreslo anbefalinger for hvordan disse krenkelsene skulle bekjempes.

			1.8. FN konvensjon om cyberkriminalitet av 2024

			Den fjerde internasjonale milepælen ble innledet da Hovedforsamlingen i FN, Third Committee in its Seventy-third session, den 2. november 2018 vedtok en resolusjon42 om Countering the Use of Information and Communication Technologies for Criminal Purposes.

			Hovedforsamlingen i FN vedtok til slutt den 27. desember 2019 den tredje resolusjonen43 om Countering the use of information and communications technologies for criminal purposes.

			Da vedtok FN å etablere en Ad Hoc komite som skulle utarbeide et forslag til konvensjon. Sekretariatet ble vedtatt å være i UNODC i Wien. 

			Under forhandlingene i Ad Hoc komiteen Reconvened concluding session den 7. august 2024 ble det fremlagt et forslag til konvensjon.44 Det ble oppnådd enighet om å vedta dette forslaget som en FN konvensjon om cyberkriminalitet. Forslaget ble vedtatt med akklamasjon den 8. august 2024.

			Konvensjon ble vedtatt i Hovedforsamlingens Third Committee, Adopted without a vote 48th meeting 11 Nov 2024. Artikkel 64 ble endret, og fikk følgende tillegg:45

			This Convention shall be open to all States for signature in Hanoi in 2025 and thereafter at United Nations Headquarters in New York until December 2026. 

			Rapporten fra Third Committee ble den 27. november 2024 oversendt til Hovedforsamlingen, og konvensjonen ble endelig vedtatt i Hovedforsamlingen den 24. desember 2024, Adopted without a vote.46

			Konvensjonen vil bli åpen for signering av medlemslandene i FN på en formell signerings seremoni Vietnam i løpet av 2025. Deretter for signering av øvrige medlemsland i hovedkvarteret for FN i New York inntil den 31. desember 2026. 

			Konvensjonen vil tre i kraft 90 dager etter at den har blitt ratifisert av 40 land:

			Will enter into force 90 days after being ratified by the 40th signatory. 

			The Ad Hoc komiteen har fått oppdrag å utarbeide Additonal Protocols. Den første Session skal gjennomføres to år etter signerings seremonien i Vietnam. 

			I tillegg skal Ad Hoc komiteen et år etter vedtakelsen av Konvensjonen, organisere en Session for å forberede konferansen som er beskrevet Artikkel 57 Conference of the States Parties to the Convention. 

			Hovedforsamlingen i FN vedtok også i sitt vedtak den 24. desember 2024, å innføre en International Anti-Cybercrime Day, som ble beskrevet slik:

			Decides that, in order to raise awareness of cybercrime and of the role of the Convention in combating and preventing it, [date of adoption of the Convention by the General Assembly] should be designated International Anti-Cybercrime Day. 

